ຜູ້ໂຈມຕີ ດ້ວຍລະເບີດ ​ສະລະ​ຊີບ ສັງຫານ 22 ຄົນ ໃກ້ກັບ ນະຄອນຫລວງແບກແດດ ຂອງອີຣັກ
ບັນດາ​ເຈົ້າໜ້າ​ທີ່​ກ່າວ​ວ່າ ຜູ້​ທີ່​ເສ​ຍຊີວິດ ​ສ່ວນ​ໃຫຍ່​ແລ້ວ ​ແມ່ນ​ພວກ​ນັກ​ຕໍ່ສູ້​ ນິຍົມ​ລັດຖະບານ ທີ່​ໄດ້​ມາ​ເຕົ້າ​ໂຮມ​ກັນ​ ເພື່ອ​ຮັບ​ເອົາ​ເງິນ​​ເດືອນນັ້ນ.
ບັນດາເຈົ້າໜ້າທີ່ອີຣັກ ກ່າວວ່າ ຜູ້ໂຈມຕີດ້ວຍລະເບີດສະລະຊີບ ຄົນໜຶ່ງ ທີ່ມີເປົ້າໝາຍໃສ່ ພວກກອງທະຫານບ້ານນິກາຍຊູນີ ທີ່ ນິຍົມລັດຖະບານ ໄດ້ສັງຫານຢ່າງນ້ອຍ 22 ຄົນ ຢູ່ໃກ້ໆກັບ ນະຄອນຫລວງຂອງອີຣັກ ລະເບີດໄດ້ແຕກຂຶ້ນ ເມື່ອຕອນເຊົ້າວັນພຸດມື້ນີ້ ໃນເມືອງ Madaen ທີ່ຫ່າງໄປຈາກນະຄອນຫລວງແບກແດດ ທາງທິດໃຕ້ ປະມານ 45 ກິໂລແມັດ ບັນດາເຈົ້າໜ້າທີ່ກ່າວວ່າ ຜູ້ທີ່ເສຍຊີວິດສ່ວນໃຫຍ່ແລ້ວ ແມ່ນ ພວກນັກຕໍ່ສູ້ນິຍົມລັດຖະບານ ທີ່ໄດ້ມາເຕົ້າໂຮມກັນ ເພື່ອຮັບ ເອົາເງິນເດືອນນັ້ນ ທະຫານອີຣັກ 3 ຄົນ ແມ່ນລວມຢູ່ໃນ ບັນດາຜູ້ທີ່ເສຍຊີວິດ ເຫດ ລະເບີດແຕກ ໄດ້ເຮັດໃຫ້ອີກຢ່າງນ້ອຍ 55 ຄົນ ບາດເຈັບ ພວກທະຫານບ້ານ ເປັນພາກສ່ວນຂອງກຸ່ມນັກຕໍ່ສູ້ ທີ່ເອີ້ນວ່າ Sahwa ຊຶ່ງເປັນພວກທີ່ ຄັດຄ້ານຕໍ່ກຸ່ມຫົວຮຸນແຮງລັດອິສລາມ ນິກາຍຊູນີ ແລະໄດ້ຊ່ວຍເຫຼືອ ກອງກຳລັງສະຫະລັດ ສູ້ລົບກັບພວກ al-Qaida ໃນອີຣັກຜ່ານມານັ້ນ